### NN 11/2022 (26.1.2022.), Odluka o naknadi za razvoj društva Albanež d.o.o., Pomer

Albanež d.o.o.

117

Na temelju članka 52. i članka 56. Zakona o financiranju vodnoga gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19), članka 23. stavka 1. t. 4. Zakona o vodnim uslugama (»Narodne novine« br. 66/19), Skupština Društva, na svojoj 1. sjednici, održanoj 18. siječnja 2022. godine. donosi

ODLUKU

O NAKNADI ZA RAZVOJ

Članak 1.

Ovom Odlukom određuje se obveza plaćanja naknade za razvoj na području nadležnosti javnog isporučitelja vodnih usluga ­ALBANEŽ d.o.o. (dalje: Isporučitelj), obveznici plaćanja, namjena i visina naknade za razvoj, način i rokovi uplate naknade za razvoj, prava i obveze javnog isporučitelja vodne usluge, nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinice lokalne samouprave (u daljnjem tekstu: JLS) na području aglomeracija u nadležnosti Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3).

Članak 5.

Naknada za razvoj prihod je Isporučitelja.

Prihodi od naknade za razvoj koriste se za:

1. otplate anuiteta zajma korištenog u sufinanciranju gradnje komunalnih vodnih građevina u investiciji Projekt Jadran – Podprojekt Medulin

2. financiranje gradnje komunalnih vodnih građevina sukladno planu gradnje komunalnih vodnih građevina

3.financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga, koji se donose u skladu sa zakonom kojim se uređuju vodne usluge.

Članak 6.

Naknada za razvoj se na cijelom području nadležnosti Isporučitelja, utvrđuje u visini:

– za domaćinstva – 2,81 kn/m3 utrošene vode

– za ostale korisnike – 5,64 kn/m3 utrošene vode.

Članak 7.

Naknada za razvoj naplaćuje se uz cijenu javne vodoopskrbe putem računa za vodnu uslugu na kojima se naknada zasebno iskazuje, a koji račun obveznicima ispostavlja isporučitelj javne vodoopskrbe Vodovod Pula d.o.o.

Članak 8.

Način i rokovi uplate naknade za razvoj istovjetni su načinu i rokovima plaćanja cijene vodne usluge javne vodoopskrbe.

Članak 9.

Prikupljanje sredstava od naknade za razvoj te namjensko trošenje tih sredstava sukladno članku 5. ove Odluke obavlja Isporučitelj.

Članak 10.

Uprava isporučitelja podnosi godišnje izvješće o naplaćenim i utrošenim sredstvima naknade za razvoj skupštini isporučitelja.

Nadzor nad naplatom i trošenjem sredstava naknade za razvoj provodi skupština društva.

Članak 11.

Stupanjem na snagu ove Odluke prestaju važiti:

Odluka o obračunu i naplati naknade za razvoj sustav javne odvodnje klasa: 021-05/10-01/6, urbroj: 2168/02-05/007-10-23 od 7. 9. 2010. god. Općine Medulin.

Odluka o izmjenama i dopunama odluke o obračunu i naplati naknade za razvoj sustava javne odvodnje klasa: 021-05/14-01/0005, urbroj: 2168/02-03/1-14-28 od 25. 9. 2014. god. Općine Medulin.

Članak 12.

Ova Odluka stupa na snagu osmoga dana od dana donošenja, objavit će se u »Narodnim novinama« i dostaviti Vijeću za vodne usluge u roku od pet dana od dana donošenja.

Odluka o naknadi za razvoj donosi se za razdoblje važenja plana gradnje komunalnih vodnih građevina.

Broj: 112-22
 Pomer, 18. siječnja 2022.

Predsjednik Skupštine
 Načelnik Općine Medulin
 Ivan Kirac, bacc. oec., v. r.